钦定古今图书集成/理学汇编/学行典/第079卷 > 《解议围赋》〈以词理精通释然自溃为韵〉浩虚舟
## 钦定古今图书集成/理学汇编/学行典/第079卷 > 《解议围赋》〈以词理精通释然自溃为韵〉浩虚舟

“王子献之，延宾暇时。偶切磋于经史，遂交战于言词。
出奇而彼力方壮，向敌而吾矛莫持。阻辩口而不通，
去来都绝；闭赤城之深固，中外生疑。既而谢妇侧聆，
翠帷潜至。察攻讨之馀势，知胜败之有自。情甲遂辟，
纵堂上之奇兵；灵府忽开，出身中之利器。是用是伐，
期乎不争。因渔猎之近习，得筹谋之至精。纵吟啸为”
鼓鼙之雄，倍增其勇；察颜色为风云之候，暗识其情。
然后以德而攻，当无向背。迎心石以奔北，望词锋而
辞溃。一来一往，环回于文苑之闲；或否或臧，蹂躏于
儒林之内。已而容势相悬，抵摧莫前。击触而刚肠已
折，交侵而锐气难全。去不可迯，顾咽喉之绝矣；败无
相救，觉唇齿之茫然。观夫忠甲不免，德藩何益？望风
而坚劲不保，挫气而秉持尽释。俄执讯于折角，将犒
师于重席，验运输而经笥不穷，察苞裹而智囊犹积。
是以扞格斯辟，书文必同，逆无不服，滞无不通。义橹
罢持，倒载于德车之上；仁宝悉获，横行于王道之中。
故得学海长清，言仇不起，百家咸凑其轨辙，六籍各
分其疆理。是使孤陋寡闻之徒，永愿伏膺而已。